Daling in repokoers ŉ verligting vir eiendomsmarkArgieffoto (Foto: Schluesseldienst/Pixabay) ŉ Daling van 25 basispunte op rentekoerse deur die Suid-Afrikaanse Reserwebank word deur die land se eiendomsbedryf verwelkom, meen Mike Greeff, uitvoerende hoof van Greeff Christie’s International Real Estate. Lesetja Kganyago, president van die Reserwebank, het Donderdag die aankondiging gemaak. Die besluit is geneem ná vandeesweek se vergadering van die monetêre beleidskomitee. Die koers staan nou op 6,25%. “Die SARB het die repokoers verlaag en dit is ŉ welkome skuif vir die eiendomsmark. Tesame met inflasie wat tans laer is as verlede jaar hierdie tyd, moet diegene wat verbande afbetaal, ŉ groot poging aanwend om elke maand steeds dieselfde paaiement te bly betaal, en selfs ŉ bietjie meer, om seker te maak hulle spaar op rente en moontlik ook die uiteindelike terugbetalingsperiode,” het Greeff verduidelik. Die laer repokoers beteken ook dat banke moontlik meer toegeeflik sal wees wanneer verbande toegestaan word, het hy bygevoeg. Die bedryf skuif dus na ŉ kopersmark. “Diegene wat graag wil belê in eiendom om dit te verhuur, sal goed vaar om nou eiendom te koop, aangesien huurinkomste kan help om die rentegedeelte van die verband af te betaal.”